Жерар дьо Нервал
Баба

Превод от френски: Пенчо Симов, 1978

chitanka.info

Откакто тя умря, са три години —

добрата баба — и като сега

си спомням как със истинска тъга

оплакаха я близки и роднини.

Единствен аз не плачех час по час,

обхванат повече от изненада,

отколкото от скръб, а пък се пада —

ми казват с укор — да тъжа и аз.

Но времето на шумна скръб изтече,

различни случки през години три —

сред тях и революции дори —

изтриха спомена за нея вече.

Единствен аз я помня, натъжен

все повече, отколкото по-рано;

тъй както име в дънер издълбано,

за нея споменът се впива в мен.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.